पेडणेंः पेडणें म्हालांतल्या कासरवर्णे पंचायत वाठारांतल्या बैलपाल न्हंये देगेर 25 कोटी रुपया खर्च करून 115 एमएलडी उदक ओडपाचो पंप हावस प्रकल्प उबारतात. तो प्रकल्प पुराय जाले उपरांत पेडणेंकारांची तान भागयतलोच ते भायर पेडण्यां येवपी नियोजीत प्रकल्पांकूय उदका पुरवण करतलो, अशें मंत्री शिंपणावळ मंत्री सुभाष शिरोडकार हांणी सांगलें. 6 ऑक्टोबराक प्रकल्पाक भेट दिले उपरांत ते पत्रकारां कडेन उलयताले.
 ह्या वेळार तांचे वांगडा पेडणेंचे आमदार प्रवीण आर्लेकार, मांद्रेंचे आमदार जीत आरोलकार, आदले आमदार दयानंद सोपटे, शिंपणावळ खात्याचे अधिकारी प्रमोद बदामी, देशपांडे, थळावी सरपंच सुवर्णा केणी, पेडणें भाजपा मंडळ अध्यक्ष तशेंच चांदेल हसापूर सरपंच तुळशीदास गांवस, आदले सरपंच संतोष मळीक, पेडणेंची आदली नदराध्यक्ष उषा नागवेंकार, पोरस्कडेची सरपंच निशा हळर्णकार, रुद्रेश नागवेंकार, वारखंडची सरपंच गौरी जोसलकार, पंच रमेश पालयेंकार, श्याम नायक हाजीर आशिल्ले.
 पंप हावसा वरवीं बैलपार न्हंयेचें 15 एमएलडी उदक चांदेल प्रकल्पाक वळयतले, जाल्यार 5 एमएलडी उदक मोपा विमानतळा खातीर दितले. ते भायर पुराय पेडणें म्हालांतले लोक ह्या प्रकल्पाक लागून तान भागयतले, अशें मंत्री शिरोडकार हांणी सांगलें.
 हो पंप हावस उबारतना थळाव्यांक विस्वासांत घेवंक ना. ताका लागून ह्या पंप हावसाक विरोध आसा. बैलपार न्हंयेच्या उदकाची पातळी दिसान दीस उणी जाता. ताका लागून फुडारांत ही न्हंय आटली जाल्यार तिचेर निंबून आशिल्ल्या शेती, बागायतींचें व्हड प्रमाणांत लुकसाण जातलें, असो भंय ह्या वेळार थळाव्या लोकांनी उक्तायलो. हाका जाप दितना शिरोडकार हांणी सांगलें, बैलपार न्हंयेचें उदक उणें जालें जाल्यार साळ न्हंयेंतलें उदक हाडून सोडटलें आनी पंपा वरवीं लोकांक ताची पुरवण करपाची येवजण आंखतले. हळर्ण पंचायत वाठारांतले शापोरा न्हंयेचेर एक पंप हावस उबारपाचें आनी बांद घालपाचें काम कितल्याशाच वर्सां आदीं सुरू केल्लें. तो प्रकल्प आयज मेरेन अर्दवट स्थितींत कित्याक आसा, असो प्रस्न पत्रकारांनी मंत्री शिरोडकार हांकां विचारलो. ताचेर मंत्री गडबडले. तांणी अधिकाऱ्यांक त्या पंप हावसाचें कितें जालें, असो प्रस्न केलो. अधिकारी ह्या प्रस्नाक योग्य जाप दिवपाक शकले नात. ताका लागून आपूण 30 ऑक्टोबराक त्या प्रकल्पाक भेट दितलों आनी त्या वेळार ते संबंदांतली पुराय म्हायती लोकांक दितलो, अशें मंत्री शिरोडकार हांणी सांगलें.
 बैलपार पंप हावस प्रकल्पाक कोणाचोच विरोध ना. पत्रकारांनी सकारात्मक लेखन करचें. फक्त विरोधा खातीर विरोध करचो न्हय. प्रकल्पाक जर विरोध आशिल्लो जाल्यार थळावे लोक ह्या वेळार हाजीर रावचे नाशिल्ले, अशें मंत्री सुभाष शिरोडकार हांणी सांगलें. ताचेर तांकां पत्रकारांनी प्रस्न विचारलो, ह्या प्रकल्पाक थळाव्या लोकांचो विरोध ना जाल्यार जल आंदोलना वेळार जे लोक हाजीर आशिल्ले आनी तांकां तेंको दिवपा खातीर थळावो आमदारूय हाजीर आशिल्लो. तशें जाल्यार तो विरोध आशिल्लो काय समर्थन आशिल्लें? ह्या वेळार मंत्री शिरोडकार गडबडले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 